Dansk pris på Hyundais elektriske minibus

Hyundai er klar med den danske pris på deres nye elektriske minibus – Ioniq 9 – og åbner nu for bestillinger. Bilen, der officielt lanceres senere på sommeren, kan fås med op til syv sæder, over 600 kilometers rækkevidde og priser, der starter fra 534.995 kroner.

Ioniq 9 er Hyundais hidtil største elbil og retter sig mod familier og firmabilsbrugere med behov for både god plads og lang rækkevidde. Modellen bygger på samme platform som Ioniq 5 og 6, men trækker størrelse og rummelighed op i en ny liga. Bilen måler godt fem meter i længden og har tre sæderækker – med mulighed for seks eller syv sæder.

Foruden den rummelige kabine byder Ioniq 9 på et lounge-inspireret interiør og mulighed for både baghjuls- og firehjulstræk. Alle versioner er udstyret med et stort 110,3 kWh batteri og understøtter 800 volt lynladning – op til 80 procent på 24 minutter under optimale forhold.

Tre varianter – og tre prisklasser

Indstigningsmodellen er en baghjulstrukken variant med 218 hestekræfter og op til 620 kilometers rækkevidde. Prisen starter ved 534.995 kroner. Næste trin er en firehjulstrukket udgave med 303 hestekræfter og 606 kilometers rækkevidde – fra 579.995 kroner. Topmodellen er den såkaldte Performance-version med firehjulstræk, 422 hestekræfter og 600 km rækkevidde. Her begynder prisen ved 684.995 kroner.

Hyundai Ioniq 9 | Motor/Batteri | Gear | Forbrug | Frapris i DKK
Advanced | 110,3 kWh 218 hk | Automatisk | 199 Wh/km | 534.995 kr.
Ultimate | 110,3 kWh 218 hk | Automatisk | 202 Wh/km | 589.995 kr.
Advanced | 110,3 kWh 303 hk 4WD | Automatisk | 223 Wh/km | 579.995 kr.
Ultimate | 110,3 kWh 303 hk 4WD | Automatisk | 223 Wh/km | 634.995 kr.
Calligraphy | 110,3 kWh 303 hk 4WD | Automatisk | 206 Wh/km | 664.995 kr.
Calligraphy | 110,3 kWh 303 hk 4WD | Automatisk | 223 Wh/km | 664.995 kr.
Calligraphy | 110,3 kWh 422 hk 4WD | Automatisk | 223 Wh/km | 684.995 kr.
Calligraphy | 110,3 kWh 422 hk 4WD | Automatisk | 223 Wh/km | 684.995 kr.

Bilen fås med syv sæder som standard, men kan også leveres med seks sæder og drejbare stole på anden række. Det giver mulighed for at passagererne kan sidde overfor hinanden, når bilen holder stille. En ekstra pakke tilføjer afslapningssæder, der kan lænes tilbage – ideelt under opladning eller pauser på farten, lover Hyundai.

Ioniq 9 fås med drejbare stole på anden række.

Der er tre udstyrsniveauer: Advanced, Ultimate og Calligraphy. I basisversionen er bilen veludstyret med bl.a. 12,3-tommer digital skærm, trådløs Apple CarPlay, trezoners klima, varme i for- og bagsæder samt en række sikkerhedssystemer.

Topmodellen Calligraphy skruer op for luksussen med nappalæder, ruskindsloft, et desinficerende UV-C-rum i midterkonsollen (!) – og sæder, der kan justeres 270 grader.

Ioniq 9 må trække op til 2.500 kilo med firehjulstræk og har op til 2.494 liter bagagerumsplads med sæderne lagt ned. Dertil kommer et mindre frunk foran til opladningskabler og småting.

Et kig indenfor.

Dansk pris på Hyundais elektriske minibus